የአፍሪካ አገሮች የአፍሪካ የባህር ትራንስፖርት ቻርተር ማፅደቅ እንዳለባቸው ተገለጸ
የአፍሪካ አገሮች በአፍሪካ ኅብረት ኮሚሽን የተዘጋጀውን የአፍሪካ የባህር ትራንስፖርት ቻርተርን ማፅደቅ እንዳለባቸው ተገለጸ፡፡ ይህ የተገለጸው በቅርቡ በኢኳቶሪያል ጊኒ መዲና ማላቦ በተካሄደው የአፍሪካ ኅብረት ኮሚሽን የመሠረተ ልማት ፕሮግራም ጉባዔ ላይ ነው፡፡ በጉባዔው የተካፈሉት የኢትዮጵያ የባህር ትራንስፖርትና ሎጂስቲክስ አገልግሎት ድርጅት ዋና ሥራ አስፈጻሚ አቶ ሮባ መገርሳ ለሪፖርተር እንደተናገሩት፣ የአፍሪካ ኅብረት ኮሚሽን የመሠረተ ልማት ፕሮግራም ያዘጋጀው የአፍሪካ የባህር ትራንስፖርት ቻርተር ለአፍሪካ አገሮች የሚያስገኘው በርካታ ጠቀሜታዎች አሉት፡፡ የአፍሪካ መሠረተ ልማት ፕሮግራም የባህር ትራንስፖርት ቻርተር ያዘጋጀ ቢሆንም፣ ቻርተሩን ያፀደቁት አገሮች ጥቂት ናቸው፡፡ ኢትዮጵያ ቻርተሩን ካፀደቁት አገሮች መካከል አንዷ መሆኗን የገለጹት አቶ ሮባ፣ ቻርተሩ የባህር በር ላላቸውም ለሌላቸውም አገሮች ጠቃሚ እንደሆነ ተናግረዋል፡፡ ከአፍሪካ የባህር ትራንስፖርት ቻርተር ዓላማዎች መካከል የአፍሪካ አገሮች እርስ በርሳቸው የባህር ትራንስፖርት ትስስር ማጠናከር፣ ፓን አፍሪካ የመርከብ ድርጅት መመሥረት፣ የአፍሪካ የንግድ መርከብ ድርጅቶች ኅብረት መመሥረት፣ የባህር በር የሌላቸው አገሮች የባህር በር ካላቸው አገሮች ጋር በጋራ የመጠቀም አሠራርን ማጎልበት፣ የአፍሪካ የባህር ክልል የዓሳና ሌሎች ሀብቶችን በጋራ መጠቀምና መጠበቅ፣ አገሮች የባህር ክልል ደኅንነት በጋራ የሚጠብቁበት አሠራር መዘርጋት ይጠቀሳሉ፡፡ የአፍሪካ አገሮች በባህር ትራንስፖርት ቻርተር በጋራ የመደራደር አቅማቸውን በማጎልበት በተናጠል የሌሎች አገሮች መርከብ አገልግሎት ከመጠቀም ይልቅ በጋራ ቢከራዩ፣ በዋጋም ሆነ በአገልግሎት ተጠቃሚ እንደሚሆኑ አቶ ሮባ አስረድተዋል፡፡ ‹‹ብዙውን ጊዜ ወደ አፍሪካ የሚላኩ ዕቃዎች በየትኛው የመርከብ ድርጅት ይጓጓዝ የሚለውን የሚወስኑት ላኪዎች ናቸው፡፡ ኢትዮጵያ ግን ወደ አገር የሚገባውን ጭነት በየትኛው የመርከብ ኩባንያ ይጓጓዝ የሚለውን የምትወስነው በራሷ ነው፤›› ያሉት አቶ ሮባ፣ አስመጪዎች በሌሎች የመርከብ ድርጅት በተናጠል ከሚያጓጉዙ ይልቅ የኢትዮጵያ ባህር ትራንስፖርትና ሎጀስቲክስ አገልግሎት የመርከብ ቦታ ተከራይቶ በጋር ሲያጓጉዝ ከዓለም አቀፍ ዋጋ እስከ 37 በመቶ የሚሆን ቅናሽ እንደሚያገኙ አስረድተዋል፡፡ የአፍሪካ የባህር ትራንስፖርት ቻርተር የአፍሪካ በባህር ትራንስፖርት ባለሙያዎች ማኅበር እንዲቋቋም እንደሚያግዝና በባህር ትራንስፖርት ዘርፍ ትምህርትና ሥልጠናዎች የሚዘጋጁበት መድረክ እንደሚያመቻችም ተገልጿል፡፡ አቶ ሮባ ቻርተሩ ለአፍሪካ ኅብረት አባል አገሮች የሚያስገኘው ዘርፈ ብዙ ጠቀሜታ ያለው በመሆኑ፣ አገሮች ቻርተሩን አፅድቀው ወደ ሥራ ቢገባ የአፍሪካ የባህር ትራንስፖርት ዘርፉን በማሳደግ ረገድ ትልቅ አስተዋጽኦ እንደሚኖረው ገልጸዋል፡፡ ኢትዮጵያና ጅቡቲ በባህርና የብስ ትራንስፖርት፣ በወደብ አጠቃቀምና ኤሌክትሪክ ኃይል የፈጠሩት የኢኮኖሚ ትስስር በአርዓያነት በጉባዔው ላይ ቀርቧል፡፡ 